Papersnake/gushiwen huggingface dataset:
书情献知己
姚鹄（唐代）

日日恨何穷，巴云旧隐空。一为栖寓客，二见北归鸿。

有道期攀桂，无门息转蓬。赁居将罄比，乞食与僧同。

花月登临处，江山怅望中。众皆轻病骥，谁肯救焦桐。

坐惜春还至，愁吟夜每终。谷寒思变律，叶晚怯回风。

谒蔡惭王粲，怜衡冀孔融。深恩知尚在，何处问穷通。
次韵和石末公中秋玩月
刘基（明代）

一年二六团圆月，此夜光辉独耐看。银汉波涛三岛接，玉京风露九霄寒。

方欣酷暑随时去，只恐清商促岁阑。更上南楼瞻北极，那无鸿雁报平安。
余以使事出至蓟门时事大变明卿被谪 其一
王世贞（明代）

岂谓边陲远，风光到自嗟。帝京新世事，郎署旧天涯。

傲骨穷堪长，狂名晚更加。任他车马地，风雨向人誇。
寄赠柳殿院开授崇仪使赴边上
潘阆（宋代）

从来长见说兵机，今日君恩志岂违。
骢马不骑骑铁马，绣衣休挂挂戎衣。
雄师已听心皆伏，丑虏将闻魄尽飞。
应笑苦吟头白者，二南章句转衰微。
司言仪宾戒酒限韵索诗
程敏政（明代）

近闻调息坐轩中，新茗投机药奏功。想是卧薪疏酒盏，故应流水促诗筒。

羡君此日盟心切，愧我当时语柄空。到府不须投姓字，纷纷冠盖谢严终。
自赞三首
释明辩（宋代）

瞎老婆半夜吹火，张聋子日午闻歌。
画得这般毫相，出生入死降魔。
有时鼓起龙门浪，娑竭龙王不奈何。
胡泰舒银台归自蜀述西师始末 其二
严遂成（清代）

相公露冕万重山，过午传餐也未閒。草檄宵驰宣庙略，封章晨拜见天颜。

板桥压担牛涔重，冰磴牵绳马汗斑。特制软材平底屐，满天风雪过桃关。
偈颂一百二十三首
释祖钦（宋代）

黄面老子，六载辛勤。
寻得鼻孔，打失眼睛。
次韵黄玉如求记
许月卿（宋代）

先子北山书剑留，山川还自旧相缪。
与君去岁衔杯处，遣我长歌陟岵游。
瘦鹤风轻霜桧舞，归鸦烟重晚林投。
中斋孟氏仙官府，同号同庚成佛不。
白云亭
吴与（宋代）

高城顿崇冈，上与白云遇。昔贤此登临，怀古得佳句。

结亭自何人，岁月更已屡。古篆仅存名，颓檐飒将仆。

我来访遗踪，环赏惬幽趣。鸠工扶垫隉，选木换隳蠹。

津梁五道人，悉力愿相赴。经营未终月，突兀见翚翥。

英英苍梧云，朝莫此屯聚。时从南山来，倏向高岩去。

去来本无心，虚亭日新故。因之望故乡，更识亲闱处。

南山互牵情，凭阑目空注。
录王昌龄诗
韩淲（宋代）

千古万古琉璃堂，中有一人万丈光。长篇短篇任摸索，小丈大丈宜忖量。

风花雪月初非远，城郭山林各是忙。惆怅无因见范蠡，空留佳话说南唐。
一枝春 白芍药
周之琦（清代）

婪尾杯深，殿群芳付与，伶俜花影。娇姿澹扫，不许绮罗人并。

蔷薇卧晚，记曾共、曲栏闲凭。空自把、情泪偷含，梦入琐窗烟冷。

湔群素波低映。渐韶华过却，将离折赠。东风倦眼，到得粉融酥凝。

浓春未了，问谁见、玉奴妆靓。还更怕、残月扬州，杜鹃唤醒。
醉琼枝（定风波）
贺铸（宋代）

槛外雨波新涨，门前烟柳浑青。寂寞文园淹卧久，推枕援琴涕寂零。无人著意听。

绪绪风披芸幌，骎骎月到萱庭。长记合欢东馆夜，与解香罗掩绣屏。琼枝半醉醒。
洗心阁中菊花开时复园来住一月将别为诗四首 其三
陈曾寿（清代）

三春复一蘖，九秋蕴一葩。陶醉有时醒，屈饥岂无涯。

秋心忽荡漾，跨凤仙如麻。一笑睇灵修，玉宇明朝霞。

愿为广长舌，遍向人天誇。天胡移我情，暮气横相遮。

归哉褊心子，澹对无闷花。
月头线额
贾似道（宋代）

线额空纹彩更良，月头堪惜不久长。
应是腿寒终不耐，奈何脚小便寻常。
呼婢
浦映绿（清代）

银瓶斜插海棠花，春色朦胧护绛纱。烟袅兽炉香欲烬，隔帘鹦鹉唤琵琶。
戏马台
吕定（宋代）

据鞍指挥八千兵，昔日中原几战争。
追鹿已无秦社稷，逝骓方叹楚歌声。
英雄事往人何在？寂寞台空草自生。
回首云山青矗矗，黄流依旧绕彭城。
岩桂花
方岳（宋代）

谁遣秋风开此花，天香来自玉皇家。
郁金裳浥蔷薇露，知是仙人萼绿华。
初秋与门人周生陪谢明府及黄梁二广文祈神海上俯瞰大湖环视石壁漫有短述以纪其事四首 其二
林大春（明代）

五岳曾随一鹤游，奇观今日此全收。奔涛乍骇群龙斗，乘水翻疑积雪浮。

天外帆飞唯片叶，梦中人去已千秋。苍茫顿起凌空思，欲倚乘槎泛斗牛。
和海棠韵
卫宗武（宋代）

鬓雾鬟云衬脸红，嫣然一笑倚春风。直疑倾国倾城魄，聚入此花颜色中。
吴门送福清相还闽 其二
钱谦益（清代）

上帝高居俨肃雍，中书退食敢从容。举朝水火和羹苦，于野玄黄战血重。

四海忧来频缓带，双身朝罢每扶筇。可知报主心如醉，久矣愁听长乐钟。
咏山泉（一作题山中流泉）
储光羲（唐代）

山中有流水，借问不知名。映地为天色，飞空作雨声。
转来深涧满，分出小池平。恬澹无人见，年年长自清。
再用前韵集句
赵必象（宋代）

草根何处不虫声，灯火昏昏独掩屏。
有约不来过夜半，煮茶敲碎一池冰。
送客遥望
雍陶（唐代）

别远心更苦，遥将目送君。
光华不可见，孤鹤没秋云。
朱泽民寒林平远图为徐用理作
张肯（明代）

冻云压空雪欲作，野旷阴凝气萧索。
朔风一夜卷长林，万木离披尽摇落。
天连平远眼界宽，前山宛在空濛间。
溪头流水急如泻，日夕喷瀑声潺湲。
我尝经行出林际，望断孤村日将暮。
野乌啼饥那忍闻，瘦马经寒缩行步。
悄无人迹途路赊，此时宁不思还家。
人生慎勿事行迈，披图尚尔添咨嗟。
庭燎诗
傅玄（魏晋）

元正始朝享，万国执圭璋。枝灯若火树，庭燎继天光。
清平乐 山行见芍药 山中芍药五月始开，有感
刘敏中（元代）

山寒开晚。开也无人管。风里欹红颜色浅。恨与天涯共远。多时立马彷徨。一枝为挽余香。欲说扬州旧谱，怕渠分外凄凉。
九日小酌席上赠张碧溪
沈周（明代）

人生重相知，正在气谊同。踪迹苦辽邈，千里念奇逢。

今日登高日，有酒无菊丛。有无不在物，斯人吾眼中。

抚杯叙绸缪，揽须感霜蓬。嗟哉南海阔，息老垂天鹏。

亢志堕迂远，末路迷英雄。两耳醉发热，浩荡倾心胸。

怀策六十年，不肯委无庸。忧时切空言，嫉邪改欣容。

不平首民政，次第及兵戎。万理酌得失，万事区私公。

四座寂不哗，但听声鸣钟。白衣照山林，窃比廊庙功。

谁能述成编，藏于山之空。后人知子云，其道亦不穷。

劝君再饮酒，长啸延天风。
谢邻友陈仲学秀才惠玉芎苗二首 其一
戴表元（宋代）

坊州杜若自堪羞，沛国青粘亦懒求。那似一丛苍凤尾，等閒收味古瓷瓯。
摧车行
刘迎（金朝）

浑河汹涌从西来，黄流正触山之崖。
山崖路窄仅容过，小误往往车轮摧。
车摧料理动半日，后人欲过何艰涩。
深山日暮人已稀，食物有钱无处觅。
何时真宰遣六丁，铲此叠嶂如掌平。
憧憧车马山西路，万古行人易来去。
赠乡进士曾嘉帙乞其父志铭还楚
王世贞（明代）

而祖仍而父，先朝两静臣。世夸龙颔旧，家有凤毛新。

细雨为江色，清尊别故人。龟山一片石，聊与助嶙峋。
次韵酬兰雪再赠诗并简蕙风素云两女士
金逸（清代）

万绪无端理乱丝，避风镇日卷帘迟。二分春教鹦哥惜，一缕寒先燕子知。

兰露沁香清幻梦，药烟销碧澹愁眉。《楞严经》说堪疗疾，几净窗明相对宜。
塔忠武义马歌
沈寿榕（清代）

塔公上马能杀贼，此马偏从贼中得。百战沙场破竹功，满身云锦桃花色。

汗沟隆起垂梢长，黄金羁勒青丝缰。旋文在腹似鳞甲，人惊天骥非寻常。

当时追贼搜穷谷，阵压玄云白日速。马行不行若有知，贼来不来疑有伏。

俄临千尺流，水深无尽头。丛薄杀声起，欲渡无行舟。

舟来公且渡，更恐前无路。重围跃出鸟飞难，毛血淋漓马行处。

将军归来衣上紫，不克九江臣愤死。便为厉鬼亦忠魂，遥望长安谢天子。

素旌飘摇依灵輀，哀嘶枥下声酸悲。壮哉忠武自不朽，惜哉义马无人知。

刘公告我我作歌，座中有客双滂沱。千秋国士千金骨，知己不逢空奈何。
望江楼独眺
余鹍（清代）

万里长江百尺楼，远天缥缈望中收。烟边晓市依山集，雨后春潮入郭流。

楚塞风涛千里壮，秦淮金粉六朝留。登临无限沧桑感，满目荒凉古石头。
愬魃
张耒（宋代）

帝治下土兮远于民，抚御万方兮周无垠。物类亿千兮莽蓁蓁，出入日月兮运星辰。

广必有容兮潜奸昏，不上愬兮帝曷闻。岁庚申兮斗建巳，旬逾十兮雨不施。

秀者燋兮实者悴，麦莽莽兮不出块。旧谷既没兮待新以食，夺其所望兮民忧以惑。

舍耒而兵兮夺攘剽贼，急不知虑兮求生顷刻。民幸帝兮诏云师，气朝升兮敛阳晖。

孰鼓风兮震川岳，上者扬兮旁者剥。云虽仁兮不得施，野童童兮草木摧。

熟扬尘兮蔽朝日，纷霏霏兮冒万物。昏迷蒙兮浩恍惚，瞭者瞀兮失南北。

瘗根茎兮腐葩实，世惨错兮泽蓬㶿。霍霍然兮侵万室，飘雨尘兮以旦以夕。

民曰谁为兮尸是有物，其名曰魃兮旱是司。恶润忌泽兮盗阳威，淫视槁木兮疾华滋，憎饱妒饫兮幸民饥。

亢不伏兮风以助之，惨怀柔茂兮尘埃是吹。来炎火兮烂炜煌，驭回禄兮骖毕方。

朱旂旐兮绛帷裳，坦无畏兮乐洋洋。朋疫疠兮友疾殃，徒甚剧兮党甚强。

慢帝威兮分害戕，窃祠祷兮傲驱攘。民赖帝仁兮以衣以食，上帝孔昭兮愬无祸责。

幸帝震怒兮降魃罪疾，无俾在世兮幽沉深溺。雷伐鼓兮电扬旂，雨卷壑兮云张帷。

泛游泽兮湛甘滋，充槁瘠兮奋枯萎。禾黍茂兮蔬果肥，岁既登兮民饱嬉。

康帝民兮恩甚思，幽斯魃兮宥无期。
送尧夫知河中府二首 其一
司马光（宋代）

耆老承风旧，丝纶锡命新。展禽安屡黜，原宪乐常贫。

执志穷通壹，论交表里真。但祈深自重，膏泽望斯民。
杂感
陆游（宋代）

苦热惟忧不复凉，转头忽已见清霜。
道人若悟无寒暑，堕指流金总道场。
谢择之学士惠示吏隐宜春郡十诗因成五十六言
阎珣（宋代）

达观终知世事劳，利名都是一鸿毛。
登瀛自有仙游乐，缓带何妨吏隐高。
深意庇民跻富寿，正辞华国耸英髦。
抟风九万期鹏翼，且傲松轩弄彩毫。
寄送周子中监丞赴舒州二首
赵蕃（宋代）

引嫌初补外，怀绶复频年。
自得山水胜，定由仙佛缘。
往游成旧矣，有梦尚依然。
六字今谁嗣，留题乞我传。
水调歌头·不成三五夜
刘辰翁（宋代）

不成三五夜，不放霎灯晴。长街灯火三两，到此眼方明。把似每灯庭院，传说个般障子，无路与君行。推手复却手，都付断肠声。漏通晓，灯收市，人下棚。中山铁马何似，遗恨杳难平。一落掺挝声愤，再见大晟舞罢，乐事总伤情。便有尘随马，也任雨霖铃。
陈同甫抱膝斋二首
叶适（宋代）

昔人但抱膝，将军拥和銮。
徒知许国易，未信藏身难。
功虽愆岁晚，誉已塞世间。
今人但拘膝，流俗忌长叹。
儒书所不传，群士欲焚删。
讥诃致囚箠，一饭不得安。
珠玉无先容，松柏有后艰。
内窥深深息，仰视冥冥翰。
勿要两脾消，且令四体胖。
徘徊重徘徊，夜雪埋前山。
谢陈弘道饮余春酒
朱升（宋代）

昨来叨宴遇，剪烛夜沉沉。和气醉连昔，谢名迟到今。

无人共酬景，有憾易伤心。祗合移高馆，清谈听鹤林。
辛亥寒食
韩琦（宋代）

寒食春城是处花，唐贤诗好此难加。柳眉拖雾舒还皱，日脚萦云绽复遮。

扢抓喜随膏雨解，鞦韆闲任綵绳斜。芳辰只愧樽前淡，妓版停歌不振牙。
初到延平会四邑宰
陈宓（宋代）

郡县本来同一体，何须催赋属州家。
如今已许从民便，升斗须防颗粒加。
桃花
齐己（唐代）

千株含露态，何处照人红。
风暖仙源里，春和水国中。
流莺应见落，舞蝶未知空。
拟欲求图画，枝枝带竹丛。
训蒙绝句 为己为人
朱熹（宋代）

药病须还考自知，和根新断为人机。心随身上门常闭，课罢苔封候夕晖。
天童山交禅师塔铭辞
黄龟年（宋代）

西来谁露真消息，教外别传要端的。黄龙佛法付儿孙，临济宗风本奇特。

珍重天童老古锥，声名四海日星垂。当年一喝狮子吼，狐狸望风而避之。

直截机锋难凑泊，摘叶寻枝何太错。满堂龙象竞交参，侧耳惟聆师一诺。

虚空扑落水流东，护塔松楸长旧丛。龟毛拂子三千丈，光彩流传太白峰。
黄鹤楼
王得臣（宋代）

昔人已乘白云去，旧国连天不知处。思量费子真仙子，从他浮世悲生死。

黄鹤一去不复返，光阴流转忽已晚。
小庄兀坐叠前韵遣兴三首 其三
谢迁（明代）

湖边人识米家船，松月槐风伴我眠。蜃气萦回成海市，山光香霭入云天。

携锄不剪庭前草，束带躬耕墓下田。欲觅洪崖何处在，登高凝睇思茫然。
寄题眠云
湛若水（明代）

白云满空山，山在白云里。心若似云閒，与君同睡此。
远尘轩
释智愚（宋代）

开窗种修竹，鉴石搆方池。
良夜月来此，劳生几个知。
自安福过真珠园梅坡
张镃（宋代）

舒忧早踰关，延晤尽名侣。林亭果幽赏，得计良自许。

高鸣迭酬唱，阳春谁激楚。坐移游好园，振策眄芳渚。

曾茅旧剪结，冰艳静谁与。几年杨巨源，句妙听钟敔。

谪仙继前躅，凌厉苍霄举。吾人潘逍遥，清新出机杼。

揆予才独后，乙乙抽茧绪。肆瞻宇宙宏，气类混出处。

盍簪忍轻散，快意樽中醑。相看岂时情，襟期耐寒暑。
朋元不赴湖上观雪之集，明日余召试玉堂，见
范成大（宋代）

文场宁复鬓霜宜，白玉堂前雪霁时。
不惜狂言枨忌讳，秃毫冰砚竟无奇。
踏莎行 韫林为余书小青诗，仍属余代题
陈世祥（清代）

梦影惊潮，梨魂碎水。伤心尽在新词里。西湖一碧葬琼花，杜鹃叫断孤山尾。

女子如斯，才人已矣。古今多少如卿比。莫将薄命为才嗟，艳思谁使文成绮。
酬传道
徐积（宋代）

有客从东来，乃是徐方秀。言行过乎恭，篇章一何富。

顾我白发叟，赠以青瑶枝。我将投木桃，桃始开花时。
偶题
张诗（明代）

我是襄王作赋臣，曾攀兰茝楚江滨。
多愁多病春如酒，为雨为云恼杀人。
和尧峰泉老 清辉轩
释怀深（宋代）

湛湛平湖浸月明，渔歌声断晓风清。坏衣蒙顶跏趺坐，不称诗情称道情。
颂古九十八首
释印肃（宋代）

船子寥寥载不空，几回明月弄清风。
呈桡舞棹无他事，只欲教人解六通。
题萧生书屋
戴王言（明代）

此地稀人迹，诛茅古树间。门前流绿水，屋上枕青山。

藻思明霞发，幽情芳杜閒。真堪著书处，终日掩松关。
次韵子益秋怀集句
于石（宋代）

春草秋更绿，能得几时好。
人生非金石，坐愁红颜老。
振衣千仞冈，木落雁飞早。
无营地转幽，遂动自纷扰。
时哉不我与，全身以为宝。
不是傲当时，用拙存吾道。
颂古一百首
释智愚（宋代）

紫金光聚照山河，天上人间意气多。
曾勑文殊领徒众，毗耶城里问维摩。
安隐寺诗
苏泂（宋代）

樟树何年种，娑娑满寺门。
金身虚像设，画壁尽尘昏。
龙虎青山远，冰霜碧甃存。
坊官敬人客，顷刻具肴尊。
酹江月（丙午螺川）
赵师侠（宋代）

飘流踪迹，趁春来、还趁春光归去。九十韶华能几许，著意留他去住。趱柳催花，摧红长翠，多少风和雨。蜂闲蝶怨，尽凭枝上莺语。

归棹去去难留，桃花浪暖，绿涨迷津浦。回首重城天样远，人在重城深处。惜别愁分，凝暗有泪，总寄阳关句。去堪肠断，恨随江水东注。
芗岩山居孟夏二十绝
舒岳祥（宋代）

微泉静后闻，去鸟空中灭。
耳目吾不营，烟景相与悦。
发成都三首
刘望之（宋代）

一夜孤舟浪打头，不容客梦到沧洲。
谁言江上烟波急，未抵归心一半流。
张巨山赋蜡梅因成四首
刘子翚（宋代）

取名慕横枝，要自同风格。
虽微调鼎味，宛有金铉色。
椿萱堂为宪史张彦文作
胡奎（元代）

吾闻广成子，千二百岁居空同。又闻麻姑仙，三见清浅蓬莱东。

又皆荒唐何足道，不如灵椿与萱草。灵椿得寿岁月长，萱草忘忧颜色好。

秀州孝子留侯孙，园有灵椿堂有萱。岁岁花开黄鹄嘴，慈亲白发倚堂门。

儿昔在家时，读书秋树根。上堂问甘旨，下堂候寒温。

儿今高步霜台表，回望白云心懆懆。但令一日简书稀，归著斑衣舞晴昊。

岂不闻留侯曾进黄公履，岁晚相从赤松子。千载云仍有祖风移，孝为忠照青史。
洛东兰若夜归
许浑（唐代）

一衲老禅床，吾生半异乡。管弦愁里老，书剑梦中忙。
鸟急山初暝，蝉稀树正凉。又归何处去，尘路月苍苍。
六月六日雨后过岳庙游从封寺观稼席上
韩琦（宋代）

暑雨频经信宿休，近郊方出释潜忧。虽妨麦始二停穫，且见苗知一半收。

神岳怖民藏电雹，老松凭寺偃蛟虬。佳游况遇从丰谶，好饰千仓待有秋。
西塔
李彭（宋代）

峰前日出雾初散，溪上雨来禽乱啼。欲记宁游三峡处，诗成赖有董胶西。
句
吴龙翰（宋代）

天地可呼归舴艋，利名不遣涴笭箵。
古兴 其二
赵氏（寇坦母）（唐代）

金菊延清霜，玉壶多美酒。良人犹不归，芳菲岂常有。

不惜芳菲歇，但伤别离久。含情罢斟酌，凝怨对窗牖。
昉启昉世虽积善身匪怀才川岳粹灵固非禀受朝
李昉（宋代）

九重天子搆明堂，凡木那堪作栋梁。
生世固非贤者出，佐时空遇帝图昌。
略无声望朝廷重，宁有功名史册芳。
罗列儿孙共为寿，老年难诉满金觞。
杂诗四首赠林嘉猷 其一
方孝孺（明代）

伊周不治经，董贾不言文。宏谟塞宇宙，高论追典坟。

如何末代士，操觚动成群。但要言辞好，不顾心志分。

至道岂难行，彝伦人共闻。勉哉不远复，恭默事天君。
古剑歌为快藏主赋
无愠（明代）

阴阳为炭天地垆，飞廉鼓鞁元气嘘。陶熔万物绝纤滓，神剑脱范成斯须。

想得当初运工处，号泣神天走魑魅。七佛传持直至今，铓锷荧荧转铦利。

文殊昔日用最亲，等闲持逼如来身。虎气腾光射牛斗，龙身跃水清埃尘。

柄杷何年落君手，当阳一击生铜吼。坐断乾坤建太平，突鬓蓬头敢追后。
贺陈毓瑞周图花甲四首 其二
祝书根（清代）

百六韶光廿四风，春游觞酒画图中。多文为富神俱畅，美意延图气自冲。

天上德星千里耀，江头旧雨两间雄。闲来老子婆娑甚，遭遇穷时兴不穷。
缘识
宋太宗（宋代）

心猨知意马，方便自须调。
勿自生烦恼，菩提道不遥。
题铁坑
胡铨（宋代）

路入阳春境，杳然非世间。初疑金菊岭，原是铁坑山。

日薄岚气重，天寒酒力悭。人言兹地恶，我爱碧孱颜。
知府熊公待制生辰
刘弇（宋代）

天上麒麟瑞，人间杞梓良。扶周崧孕秀，开汉昴腾芒。

蓂月清和半，桑弧决拾傍。云旌初验昉，水渚忽临张。

汗血来西极，长离下女床。决科霄汉上，著姓斗牛乡。

伊昔闻遭遇，维时适凯康。辅臣推练达，天子赐辉光。

政府初更赞，农曹亦荐扬。仰窥惟白日，稳步是银潢。

西液常杨笔，同天舜禹觞。岷峨欣惠字，邛笮入寥狼。

襦裤谣南海，韬钤肃桂阳。有为皆稷契，无地不龚黄。

藩服今连楚，江城故压章。熊凭新传轼，鸡馥旧含香。

贾召行前席，曹归定束装。钧中挥造化，川际起舟航。

贱子惭庥庇，佳晨倍激昂。松椿先众祷，芹块止诚将。

和逐薰弦远，欢同畏日长。椒浆持满斝，何计上公堂。
秋霁潼关驿亭
许浑（唐代）

霁色明高巘，关河独望遥。残云归太华，疏雨过中条。

鸟散绿萝静，蝉鸣红树凋。何言此时节，去去任蓬飘。
送灵隐僧往越见浙翁
释居简（宋代）

算沙力尽巧翻腾，赤手挥空要觅痕。不是冷泉轻放过，能仁手里有山藤。
李抚州挽词
楼钥（宋代）

蚤岁文声振，长沙见贾生。
积薪看晚辈，推毂致名卿。
子舍真连璧，生涯付短檠。
风流今李汉，极口赞冰清。
木兰花慢 四用韵
吴澄（元代）

看风花烟柳，浓又淡，少还稠。有小巧微虫，垂天布网，转地抟球。冲融一般春意，只啼莺语燕向人羞。收取尘间乐事，都归杓里舒州。绮筵珍馔醉青楼。光景信悠悠。柰蚋队虾群，空中聚散，水上浮游。谁知太和真趣，本无愁、何用更浇愁。问字频来未已，漉巾不要亲＊。
淳熙二的春帖子词·光尧寿圣宪天体道太上皇
崔敦诗（宋代）

景龙门上华灯动，黄鹄池边翠浪通。
一一春光须作主，从今二十四番风。
寄王料院三首
岳珂（宋代）

炯炯青灯对拥炉，制铃夜半读边书。
风烟解使寸心折，霜雪顿侵双鬓疎。
已事勿言穿塞马，历官可叹上竿鱼。
勤劳似此天应报，我自锄犁一任渠。
寻泉
王樵（明代）

寻泉到野寺，对奕两僧閒。僧不为客起，我自趋泉间。

倚松看觱沸，坐石弄潺湲。几日山中屐，行歌又独还。
问祖显疾 其二
章甫（宋代）

隐几维摩诘，伤春杜拾遗。观身如聚沫，忧国正攒眉。

药裹添新说，腰围减旧时。朝来强饭不，问讯一凭诗。
玉泉山杂咏十六首 其十三 如如室
弘历（清代）

金刚如者都称六，梵帙原来更有三。三亦非多六非欠，本无一物个中函。
和王詹叔寄彭年四首
韩维（宋代）

断瓢疏罟入提携，浊酒徐倾鱠缕肥。
雨后碧山来爽气，松间明月尚清辉。
次韵送卢汝舟
刘才邵（宋代）

秋鸿社燕若为情，歧路东西亦可惊。入夜朔风摇画角，满空星斗罩高城。

吴江浪阔兼天涌，楚塞山长尽日横。记取别筵看剑处，怕听庭树晓鸡声。
怀陆费季斋表姊 其二
钱聚瀛（清代）

忆昔联床夜，相携意最殷。更阑频剪烛，兴到总论文。

落拓谁怜我，知心独有君。莫嫌书札杳，操纸思缤纷。
跋李伯时画李元通随虎图三首 其三
葛胜仲（宋代）

素幅工传长者真，龙眠端恐是前身。只留散带经行影，不貌供斋两玉人。
奉和滁州九咏九首·游琅琊山
曾巩（宋代）

飞光洗积雪，南山露崔嵬。
长淮水未绿，深坞花已开。
远闻山中泉，隐若冰谷摧。
初谁爱苍翠，排空结楼台。
{左车右献}{左车右献}架梁栋，辉辉刻琼瑰。
先生鸾凤姿，未免燕雀猜。
飞鸣失其所，徘徊此山隈。
万事于人身，九州一浮埃。
所要挟道德，不愧丘与回。
先生逐二子，谁能计垠崖。
所怀虽未写，所适在欢咍。
为语幕下士，殷勤羞瓮醅。
玉真公主歌
高适（唐代）

常言龙德本天仙，谁谓仙人每学仙。

更道玄元指李日，多于王母种桃年。

仙宫仙府有真仙，天宝天仙秘莫传。

为问轩皇三百岁，何如大道一千年。
春游东潭
卢纶（唐代）

移舟试望家，漾漾似天涯。
日暮满潭雪，白鸥和柳花。
奉酬段御史登岳阳楼之作时分理盗贼至海康
范梈（元代）

谁能手铺湘水平，刬却君山看洞庭。昔人已骑黄鹤去，楼前乱芷春兰青。

岂知绣衣后千载，远违凤阙来江城。凭高吊古落日紫，领客置酒开云屏。

酒酣点笔赋新句，薄海传诵令人惊。忆我初游白玉京，与君联步趋承明。

手宣皇猷敷帝绩，济济学士如登瀛。一行竟堕万里外，回首沧浪思濯缨。

守官区区事无补，惟有白发欺人生。䍧牱水外万竹底，四时鸟语烟边鸣。

忽忽此地复相见，恍如幽梦求仙灵。中宵秣马不遑暇，君又北乡予南征。

如兹后会复何日，念之使我双涕零。宫中圣人总四溟，所过海岳须澄清。

铁冠峨峨望天下，青霄快展皆修程。由来豺虎伏仁兽，况有鹰隼当秋横。

明夜相思隔云岛，月落高台闻笛声。
雨后过玛瑙寺
陈俞（宋代）

借屋傍精庐，无事数来往。
披草通泉流，刻树记笋长。
微风四山落，小立领松响。
讵名息诸缘，暂喜脱尘网。
奉酬睢阳路太守见赠之作
高适（唐代）

盛才膺命代，高价动良时。帝简登藩翰，人和发咏思。

神仙去华省，鹓鹭忆丹墀。清净能无事，优游即赋诗。

江山纷想像，云物共萎蕤。逸气刘公幹，玄言向子期。

多惭汲引速，翻愧激昂迟。相马知何限，登龙反自疑。

风尘吏道迫，行迈旅心悲。拙疾徒为尔，穷愁欲问谁。

秋庭一片叶，朝镜数茎丝。州县甘无取，丘园悔莫追。

琼瑶生箧笥，光景借茅茨。他日青霄里，犹应访所知。
遣行十首
元稹（唐代）

惨切风雨夕，沉吟离别情。燕辞前日社，蝉是每年声。

暗泪深相感，危心亦自惊。不如元不识，俱作路人行。

十五年前事，恓惶无限情。病僮更借出，羸马共驰声。

射叶杨才破，闻弓雁已惊。小年辛苦学，求得苦辛行。

徙倚檐宇下，思量去住情。暗萤穿竹见，斜雨隔窗声。

就枕回转数，闻鸡撩乱惊。一家同草草，排比送君行。

已怆朋交别，复怀儿女情。相兄亦相旧，同病又同声。

白发年年剩，秋蓬处处惊。不堪身渐老，频送异乡行。

塞上风雨思，城中兄弟情。北随鹓立位，南送雁来声。

遇适尤兼恨，闻书喜复惊。唯应遥料得，知我伴君行。

暮欲歌吹乐，暗冲泥水情。稻花秋雨气，江石夜滩声。

犬吠穿篱出，鸥眠起水惊。愁君明月夜，独自入山行。

七过褒城驿，回回各为情。八年身世梦，一种水风声。

寻觅诗章在，思量岁月惊。更悲西塞别，终夜绕池行。

褒县驿前境，曲江池上情。南堤衰柳意，西寺晚钟声。

云水兴方远，风波心已惊。可怜皆老大，不得自由行。

见说巴风俗，都无汉性情。猿声芦管调，羌笛竹鸡声。

迎候人应少，平安火莫惊。每逢危栈处，须作贯鱼行。

闻道阴平郡，翛然古戍情。桥兼麋鹿蹋，山应鼓鼙声。

羌妇梳头紧，蕃牛护尾惊。怜君闲闷极，只傍白江行。
次韵叔衍兄贺生子
魏了翁（宋代）

一壑一丘耕且为，不歆周纲应非羆。
云霾障日树蒙密，草蔓漫天山蔽亏。
生意正从芽蘖露，善根不逐斧斤斯。
溶溶此理谁能解，剩喜吾宗有白眉。
得骐儿领解南都报书此寄勉 其二
王世贞（明代）

镜里蛾眉叹不逢，承恩今际易为容。一毛吾自先惭凤，五彩而宁仅似龙。

阿阁纷惊初日拥，钟山瞥见庆云从。莫矜家世青箱业，剩有余忠报九重。
墨牛图 其二
许景衡（宋代）

出处由来祇一涂，区区分别欲何如。试看信手作毛角，绝胜当年陶隐居。
晚过吴伯承留饮
张栻（宋代）

推门野路竹毵毵，落日天寒相对谈。
可是主人风韵别，自斟白酒擘黄柑。
与节供奉大德游京口寺留题
齐己（唐代）

柳岸晴缘十里来，水边精舍绝尘埃。

煮茶尝摘兴何极，直至残阳未欲回。
致政王宣义挽辞
史浩（宋代）

圣世尊遗逸，先生道最优。浮名付诗酒，高论屈公侯。

方绾新荷绶，俄随夜壑舟。唯馀义方训，岁晚欲兴周。
秋清
张镃（宋代）

更阑何事识秋清，历历江湖兴致新。
犬吠数声风外舻，隔城同是未眠人。
忠子移居
释德洪（宋代）

忠子壁观永皇暇，移居自提双不借。借车祭灶非我事，可听夜舂响西舍。

人言渠侬大类我，试手作诗便声价。我词勿学郊岛寒，谪仙笔端能造化。
游灵岩寺
韦应物（唐代）

始入松路永，独忻山寺幽。不知临绝槛，乃见西江流。

吴岫分烟景，楚甸散林丘。方悟关塞眇，重轸故园愁。

闻钟戒归骑，憩涧惜良游。地疏泉谷狭，春深草木稠。

兹焉赏未极，清景期杪秋。
秋月
刘敞（宋代）

暮归欲投息，明月强我行。越陌复度阡，古人知此情。

叩门童奴走，升堂儿女惊。呼酒径就醉，益复招友生。

不可不与饮，子真胜公荣。顾闻四壁间，丝竹金石声。

此非孔子居，那得尔铿轰。夜阑兴不尽，积云解我醒。

噫嘻王子猷，浪得千载名。
题罗玉庵行乐
何巩道（明代）

君不见南山之下麜鹿，月明静饮霜天瀑。又不见沧江之鹤唳饮飞，秋风吹下神仙屋。

微物区区亦出尘，何况昂藏一伟人。生平倜傥好奇节，握符说剑如有神。

山河破碎天梦梦，新亭血泪风前冻。先生一旦冠黄冠，飘然不作仪天凤。

年踰七十未龙钟，养成颜色似花红。十年不到玄都观，抱来归去何从容。

玄都观里当时住，红尘扑面人来去。种桃道士今寂寥，刘郎去后花无语。

独倚寒岩百尺松，须眉飞入丹青中。我也题诗未识面，长松之下闻其风。
赠中上座
李彭（宋代）

粲可仍孙本吴产，万遍莲花亦遮眼。时时幻作文于菟，寂寥恨得斯人晚。

我如叔夜七不堪，倦书羞学蠹书蟫。已约东湖徐孺子，招公山北复山南。
绍兴以后蜡祭四十二首 初献升降用《肃安》。
郊庙朝会歌辞（宋代）

盥献恭庄，燎烟芬酷。载陟载降，礼容可度。钦惟尔神，上下肃肃。

成我稷黍，鉴此牲玉。
题谢节母篝灯课子图三首 其一
黄光照（清代）

一灯红豆对遗孤，荻罫辛勤欧母俱。阿父有书儿可读，勿求为吏但为儒。
沁园春 陆义山游粤，纳两妾归，当湖赋赠
顾贞观（清代）

团扇风流，桃叶桃根，殷勤渡江。问珠娘娇小，可禁怜惜，璧人依旧，肯恣清狂。

豆蔻仍含，槟榔暗吐，不负华年锦瑟旁。须还忆，旧吹箫伴侣，缥缈相望。

谁云四海空囊。有入洛诗篇使粤装。是未经霜雪，炎洲翡翠，却归烟雨，镜水鸳鸯。

他日朝天，画眉垂问，阁贴更题陆女郎。金环在，把一编新语，分付青箱。
雀
刘克庄（宋代）

恰见趋燕市，俄闻集兔园。
雕笼驯养者，谁到翟公门。
送天雄监兵李中吉
宋祁（宋代）

督府监军重，清时握节荣。
长云抱汉垒，残月偃边兵。
戍雾渔挝叠，衢风鹤盖平。
不应烦暑路，河朔趁飞觥。
火宅
姜特立（宋代）

火宅烦恼窟，尘世忧患海。
唯有颜氏子，箪瓢无吝悔。
有圣人依归，其乐故不改。
白翁老公祖请告归淄青岁暮凄其离怀充斥漫赋绝句言别 其四
唐汝询（明代）

临吴清似三江水，镇海威当万里城。谁谓急流难勇退，司徒署里谢归耕。
北来人
刘克庄（宋代）

试说东都事，添人白发多。
寝园残石马，废殿泣铜驼。
胡运占难久，边情听易讹。
凄凉旧京女，妆髻尚宣和。
嘉禾百咏·真如院
张尧同（宋代）

田家轻脱屣，聊结净人缘。
影外香灯寂，清风百世传。
玉漏迟（四时怀古冬词）
陈著（宋代）

故都冬亦好。风光可是，人间曾有。问雪楼台，肉阵不教寒透。妙手搀春弄巧，唤得应、千花如绣。灯市酒。笙歌镇似，元宵时候。

见说是事都新，但破冻潮声，去来依旧。老梦无情，不到六桥风柳。回首孤山好景，倩人问、梅花安否。应自瘦。雪霜可能僝僽。
斋居谢屠元勋送解家香
吴宽（明代）

坐来斋阁欲清心，忽对名香到夜深。
已似古人频扫地，更无俗夜共鸣琴。
暖烟盘曲丝萦碧，细屑圆成箸削金。
始信解家真得法，清泉饼莫送词林。
端午饮家与三茂才舍中，闻大军登岸，口占示喜
陈肇兴（清代）

故园回首遍狼狐，端午因君醉一壶。益智未能聊食粽，辟灾无术只悬蒲。

风尘飘泊年将老，世故周旋兴不孤。且喜王师登海岸，倒悬早晚慰来苏。
和寺丞叔赐对亲奉玉音叙及家世韵
李洪（宋代）

心存魏阙江湖远，归觐重瞳日月明。
遥忆五伦思一见，岂询宣室鬼神情。
偈五十三首 其三十
释克勤（宋代）

田地稳密底，抬脚不起，探头太过。神通妙用底，放脚不下，收身过转。

直饶十字纵横，朝打三千，犹较些子。若知有去，始见全提半提。

傥或过知，布袋里老鸦虽活如死。
仙都观
王慎中（明代）

吾生罔象求，飘忽御冷风。举足践元气，天门见开通。

美哉不死庭，观阙何严崇。琪树敷珍叶，虚空出蕊宫。

仙人初降止，鸾鹤纷来同。赪霞晃裾袂，二曜明两瞳。

玉体垂一臂，接我游高空。手授玄简文，跪读未及终。

倏值冲焱过，吹堕绿云中。恍若形骸丧，俄顷还旧躬。

因思在人世，扰扰如鼠虫。
读汉留侯唐邺侯传
阿克敦（清代）

大道有消长，哲人在乘时。身心役于物，出处失其宜。

缅彼子房贤，悠然使我思。博浪报韩仇，英声震八陲。

密谋参帷幄，摧项如婴儿。成功以告退，愿与赤松随。

从容儒者风，高踪谁可追。长源旷代合，白衣帝者师。

二京恢复策，千秋竹帛垂。谠议寤人主，骨肉无猜疑。

遐情寄放达，山巅与水湄。汉唐两先生，令闻善保之。

托言养生术，罗网安所施。神仙亦杳渺，功名不可羁。

遗编览夏日，绿叶亚槐枝。
西塔寺陆羽茶泉
裴迪（唐代）

竟陵西塔寺，踪迹尚空虚。不独支公住，曾经陆羽居。

草堂荒产蛤，茶井冷生鱼。一汲清泠水，高风味有馀。
三谣。朱藤谣
白居易（唐代）

朱藤朱藤，温如红玉，直如朱绳。自我得尔以为杖，

大有裨于股肱。前年左选，东南万里。交游别我于国门，

亲友送我于浐水。登高山兮车倒轮摧，渡汉水兮马跙蹄开。

中途不进，部曲多回。唯此朱藤，实随我来。瘴疠之乡，

无人之地。扶卫衰病，驱诃魑魅。吾独一身，赖尔为二。

或水或陆，自北徂南。泥黏雪滑，足力不堪。吾本两足，

得尔为三。紫霄峰头，黄石岩下。松门石磴，不通舆马。

吾与尔披云拨水，环山绕野。二年蹋遍匡庐间，

未尝一步而相舍。虽有佳子弟、良友朋，扶危助蹇，

不如朱藤。嗟乎，穷既若是，通复何如，吾不以常杖待尔，

尔勿以常人望吾。朱藤朱藤，吾虽青云之上、黄泥之下，

誓不弃尔于斯须。
读易一首简刘韶美
郭印（宋代）

学易不识日月魂，盲人展转误铜盆。
分阴分阳发天秘，羲文孔子同一门。
头童习之老鬅鬙，熙熙未梦春台登。
一朝索得乾坤蕴，岂但潜龙及履冰。
与君细评宝花纷，只恐鬼神潜听闻。
陪皇甫大夫谒禹庙
严维（唐代）

竹使羞殷荐，松龛拜夏祠。为鱼歌德后，舞羽降神时。

文卫瞻如在，精灵信有期。夕阳陪醉止，塘上鸟咸迟。
初秋闲记园池草木
范成大（宋代）

醉怜金琖齐侧，卧看玉簪对横。
腥水留灌茉莉，结香旋薰素馨。
刘九经
刘攽（宋代）

白首儒先困一经，此君年少独声名。早知刘氏无蚩者，深信宣声畏后生。

贾谊尚为门下掾，终军仍许出关行。限年选举今留滞，跃马赢粮见子情。
莱臧赋赠泰始砖砚歌奉酬长句
夏翼朝（清代）

赤云初卷秋气凉，庭柯櫹椮檐日黄。蕉衫落拓款扉至，泖东野客殊轩昂。

螊庐惯羁长者辙，说经论史辞铿锵。商周彝鬲少藏弆，石田数亩资耕穰。

绮函髹匣久珍閟，鼠璞什袭嗤疏狂。典午丸泥重陶埴，端逾歙谁评量。

士衡嗜古有卓识，摩挲嗟叹长毋忘。审定点画岩电炯，殷勤叩我来何方。

李侯昔日辞蓬岛，一封墨绶淮南道。八公山古贮烟霞，廉颇邱荒萟粳稻。

治谱常怀运甓勤，清吟时伴陶泓老。单骑班春出郭行，间共龛僧事幽讨。

墙阴隐起阑干纹，士绣斓斑字完好。长九寸二博半之，晋武泰始十年造。

旁有旆人陈黑名，或云督将姑弗考。忆自陈骞镇寿春，千五百年旧城堡。

铜驼宫殿尽荆榛，仅余残垒球图宝。笔法古朴苍劲储，东京碑额输精藻。

良工手擘墨池云，衙斋花落仙人扫。万重缇䌌寄双鱼，削椟匆匆不暇草。

君闻此说心颜开，快斟绿蚁倾金罍。追摹斯籀寘怀衷，习日急走长须来。

淋漓大笔媲韩孟，陆离璀璨惊雄才。解注孪孳溯鷇彀{孛殳}，雕缋状貌穷胚胎。

五凤五年检汉纪，苏斋辨证岁月该。孙吴宝鼎雁岭出，竹垞跋语尤奇瑰。

斯砖缜密无薜暴，蜀师天册元康陪。何人抟土受模范，瓦砾弃掷烟莓苔。

虫涎粉蛀耀光采，那肯埋灭随劫灰。新诗琅琅字三百，八砖吟馆同鸿裁。

自笑空拈兔园册，缁尘屡染长安陌。石交喜结文字缘，蟾蜍注水摇寒碧。

蝌书鸟迹辨模糊，峄山难访秦时石。漫将{立鬲}扁细商量，几能煤麝功勋策。

蛟慵螭懒蝗蚓蟠，学书未成手如戟。销尽桑生铁一方，磨墨磨人慨陈迹。

刮膜重看砖上文，日日临池望三益。歌罢濡毫写赫蹄，隃麋光射窗纱白。
思山居一十首。初夏有怀山居
李德裕（唐代）

山中有所忆，夏景始清幽。野竹阴无日，岩泉冷似秋。

翠岑当累榭，皓月入轻舟。只有思归夕，空帘且梦游。
喜迁莺（和老人咏梅）
詹玉（宋代）

世情冰尽。算耐久只是，陇头芳信。惆怅人间，几千年□，留得陆郎余韵。朔云解识花意，遮断疏狂蝶粉，岁寒了，狂风传香远，月移影近。

清润。无点C455，不曰坚乎，如玉真难尽。除宋广平，与林和靖，肉眼有谁能认。仙丰道骨如许，相对霜髯雪鬓。长健也，好年年管领，春光随分。
竹林
林逋（宋代）

寺篱斜夹千梢翠，山径深穿万箨乾。
却忆贵家厅馆里，粉墙时画数茎看。
夜窗二首
杨万里（宋代）

口角哦诗细有声，不妨半醉不妨行。
青灯一点才如黍，解作书窗彻夜明。
挽林文忠
汪士铎（清代）

海上归来宦橐空，负戈万里复从戎。玉关田赋三司外，金齿功名百战中。

毕竟苍生思谢傅，果然天子用温公。大星一坠英雄恨，五管烽烟照岭红。
题向巨源南昌楼诗后
王庭圭（宋代）

南昌高楼在何许，亦面西山望南浦。壁间有客旧题诗，倾倒湖山入毫楮。

此公平生妙言语，突过前人落霞句。帘开月出大江横，定胜滕阁捲山雨。
次韵烹茶四首
傅察（宋代）

不但蠲烦起醉仙，能令古莽失多眼。
春风乍拂千岩上，晓雨初沾百草前。
绛缕缝囊包紫璧，玉尘凝碗照清烟。
今人嗤点前人拙，未肯须依古法煎。
甘州遍 阅江楼观射，和唐人毛文锡韵
董元恺（清代）

崧台暖，斜日海天低。角弓齐。雁行阵里，风轮丝上，危楼百尺听行鼙。

营帐北，女墙西。报道右晴初注，惝恍意犹迷。遥嘶影，碧草趁霜蹄。

靖蛮奚。何须铁骑，一矢上云梯。
侄孙亦龙作亭于小山之上□余以野亭名之得诗
戴复古（宋代）

勿谓此亭水，岿然气不群。
静中观变化，闲处立功勋。
水细通岩窦，亭高压海云。
隐居行素志，不负圣明君。
游云泉寺
冯时行（宋代）

人日访山寺，春风能借温。
柳桥通野水，柏径隐重门。
泉窦来何处，梅花别有村。
从容寻后约，假榻卧云根。
挽莫子晋丈
孙应时（宋代）

吾父古君子，公家贤主人。
一门常旅拜，三世极情亲。
遗事今谁问，知心莫重陈。
上林烟草绿，千里倍伤神。
立虚舟游洞庭
释元肇（宋代）

君向洞庭看秋色，软琉璃地黄金国。兴来题破晓霜天，七十二峰几点墨。
湖山堂
曾协（宋代）

自从幽处得官居，不向良工觅画图。
青绕帘帷山极望，冷侵庭户水平铺。
渔歌历历来天外，帆影飞飞入坐隅。
俸粟有余公事少，卧听风雨落江湖。
次和牧翁三月十六日招集娄东诸词人论文即事
陆典（清代）

麈尾清言喜入微，玄亭俗客驾来稀。山光独隐乌皮几，世事双扃白板扉。

寥落关河闲战垒，苍茫天地剩渔矶。春风片席高人语，千仞分明一振衣。
新开湖诗 调甄何二君于南湖创小舟
蒲宗孟（宋代）

细编青篾高为盖，密斗朱栏大作船。准拟使君清兴发，银笙玉笛醉红莲。
法华山弘上人
刘基（明代）

可爱寒潭似镜清，清光寒气袭轩楹。草根流水泠泠出，石上潜鱼个个横。

翠蔼惊风和露滴，白沙得雨照人明。故乡近报犹豺虎，愁对沧浪咏濯缨。
望江南
李纲（宋代）

新酒熟，云液满香篘。溜溜清声归小瓮，温温玉色照瓷瓯。饮兴归难收。

嘉客至，一酌散千忧。顾我老方齐物论，与君同作醉乡游。万事总休休。
梅
周师成（宋代）

采采芳梅枝，琐碎白云姿。
在山千花怨，出山百鸟啼。
操持思所寄，转趾述所思。
清披太始风，寒应太虚月。
一日拂人衣，三岁香不歇。
送姚六昆客任会稽何大蹇任孟县
储光羲（唐代）

越城临渤澥，晋国在河汾。仙绶两乡意，青郊一路分。

野棠春未发，田雀暮成群。他日思吴会，尝因西北云。
偈颂一一二首 其二十二
释清远（宋代）

入得龙门事事奇，闻声见色不思议。山青水绿缘何事，尽是诸人力使之。
柳絮 其一
释居简（宋代）

轻轻漠漠又斜斜，去作青萍漾水涯。院落晚春闲意绪，合分一半与梨花。
玉山道中五首 其四
李纲（宋代）

石藓红依日，岩松翠耐霜。入溪看岫色，和月认梅香。

岁暮旅情恶，夜寒灯影光。劳生真一梦，回首意茫茫。
菩萨蛮 其十五
温庭筠（唐代）

玉纤弹处真珠落，流多暗湿铅华薄。春露浥朝花，秋波浸晚霞。

风流心上物，本为风流出。看取薄情人，罗衣无此痕。
别李司直萧小山
戴复古（宋代）

老作五羊客，时从二妙游。
文星照南斗，吾道欲东周。
合作金闺彦，那为玉帐留。
严徐闻有召，吾亦办归舟。
元墓山楼重见旧题
郑文焯（清代）

空寒烟月五湖湾，经岁看花数往还。片石谁堪同日语，高云终是在山间。

十年西崦虚仙籍，几度东风破醉颜。欲采青芝徵旧梦，樵风长识郑家山。
锦城寓馆八首 其二
薛瑄（明代）

曲径通幽处，交阴翠竹高。书斋成雅趣，花圃惬游遨。

石甃涵天影，风林作海涛。宁知城市内，清境胜江皋。
送绍兴张耆年教授之永嘉学官
曾几（宋代）

海内孤寒士，江头独冷官。
胡为涉修阻，不肯近长安。
蠲纸无留笔，生枝不带酸。
名山天下少，行矣雪消残。
吴。鲁肃
孙元晏（唐代）

斫案兴言断众疑，鼎分从此定雄雌。

若无子敬心相似，争得乌林破魏师。
臞庵五首
何偁（宋代）

柳外长虹卧，江边小市圆。
水摇千嶂影，窗纳五湖天。
隔岸谁家圃，开帆何处船。
非关台榭好，此地最堪怜。
一壶酒歌
周是修（明代）

一壶之酒三四客，阁暖炉红窗月白。围炉把酒且饮之，须臾相顾皆春色。

酒亦何美意何长，人生百年内，嘉会不可常，且乐今夕同徜徉。

飞霜落尽衡阳树，哀鸿叫下潇湘浦。潇湘浦，九疑云隔苍梧路。

帝子香魂招不来，空馀竹上啼痕处。放歌一曲壮心悲，天涯漂泊我何为。

明当径度禾川水，却望庐陵山翠归。
高阳台·神武门外荷花，和鬯威
李岳瑞（清代）

槃角珠凉，镜心红悴，湘波传恨宫沟。晕脸潮新，当年曾侍宸游。

洞房环佩悭消息，启晶帘、犹照妆楼。黯销凝、一水漂花，日暮东流。

田田争识侬情苦，问江南缓调，为舣莲舟。太液溪边，深乡隔断温柔。

前溪舞罢繁华冷，算寻芳、但有閒鸥。更何人、小殿霓裳，藉祓清愁。
临江仙
刘过（宋代）

数叠小山亭馆静，落花红雨园林。画楼风月想重临。琵琶金凤语，长笛水龙吟。

青眼已伤前遇少，白头孤负知音。苔墙藓井夜沉沉。无聊成独坐，有恨即沾襟。
入桂林
陶弼（宋代）

满耳洋洋分岭泉，早秋时候晚凉天。
稻花斑白初经雨，竹色青苍薄带烟。
安得孤臣能庐患，不劳明主更忧边。
东坡故老知谁在，望我车尘若望仙。
剑阁
范百禄（南北朝）

山从开辟以来有，关是王公设险名。直上剑门千万仞，中开门阙数重城。
东城晚归
白居易（唐代）

一条邛杖悬龟榼，双角吴童控马衔。

晚入东城谁识我，短靴低帽白蕉衫。
和花翁自咏
杜范（宋代）

愚拙天真未易全，如翁自许岂其然。
剩将诗句酬花债，只把春衣办酒钱。
仅六尺床皆乐地，方千里旱自丰年。
瞿昙老子都曾学，曾学为儒也学仙。
谒金门
卢祖皋（宋代）

人寂寞。帘外翠阴如幄。团扇藤床花间错。雨边残梦觉。

翠浅粉床香薄。临镜不堪梳掠。新恨悠悠无处托。棋声闲院落。
击壤歌
佚名（先秦）

日出而作，
日入而息。
凿井而饮，
耕田而食。
帝力于我何有哉。
张红桥画像诗
张际亮（清代）

玉尺量才笑婉儿，当年择婿解声诗。渡江不见迎桃叶，水阁秋风卧病时。
偈颂八十五首 其五十九
释妙伦（宋代）

学道参禅，别无方便。闹中底静里明，静里底闹中荐。

坐断两头，打成一片。喜欢竖瞋拳，烦恼呈笑面。阿呵呵，瑞岩与么道，大似落汤螃蟹，七手八脚一时露现。
尾犯（庐山一名碧芙蓉）
晁补之（宋代）

庐山小隐。渐年来疏懒，浸浓归兴。彩桥飞过，深溪地底，奔雷余韵。香炉照日，望处与、青霄近。想群仙、呼我应还，怪来须丝垂镜。

海上云车回轫。少姑传、金母信。森翠裾琼佩，落日初霞，纷纭相映。谁见壶中景。花洞里、杳然渔艇。别是个、潇洒乾坤，世情尘土休问。
简南剑倅赵用甫以夫同年二首 其二
王迈（宋代）

岊亭邂逅又轻离，时事更翻几局棋。游宦明知同旦过，出山聊复救朝饥。

屠龙笑我真何用，跃马追君已落迟。却有一般劣相肖，兰阶晚始长琼枝。
古乐府 其二
程垣（宋代）

清溪彩鸳鸯，野性不可驯。君心空爱渠，渠无爱君心。
理宗明堂前朝献景灵宫二首 其二 亚献宫架《冲安》。
郊庙朝会歌辞（宋代）

庆云郁郁，鸣璆琅琅。澹其容与，申荐贰觞。奉承若宥，神其乐康。

锡以多祉，源深流长。
颂古九首
释普信（宋代）

相争但见风旛动，不肯回头识动心。
从此老卢露消息，松风江月尽知音。
北亭
李群玉（唐代）

斜雨飞丝织晓空，疏帘半卷野亭风。

荷花向尽秋光晚，零落残红绿沼中。
偈颂一百六十首
释宗杲（宋代）

不落与不昧，半明兼半晦。
不昧与不落，两头空索索。
五百生前个野狐，而今冷地谩追呼。
座中既有江南客，休向樽前唱鹧鸪。
赠眼医张生张侍郎求赠
杨士奇（明代）

人身具两目，精气咸注之。偶然神光困邪沴，虽有四体将焉为。

丹砂空青疗盲晦，异效往往闻良医。今之皋陶少司寇，治刑求生劬以疲。

况复婴忧目为眚，邂逅拙工乖所施。双目等河注，愁坐俛两眉。

圜扉纷纷叩苍昊，瘉我公者龙树谁。河南张生亦超越，胸藏奇能口不伐。

小施寸七捷于神，尽扫浮云见明月。
偶怀
李涉（唐代）

转知名宦是悠悠，分付空源始到头。

待送妻儿下山了，便随云水一生休。
鹿葱
史鉴（明代）

鹿葱华蘁世同珍，肯谓忘忧别有真。大抵人情重传信，辟邪元不是麒麟。
天台陈逸人
崔道融（唐代）

绝粒空山秋复春，欲看沧海化成尘。

近抛三井更深去，不怕虎狼唯怕人。
过镇阳城南观音院
萨都剌（元代）

柳色暗藏溪上寺，露华偏湿水边僧。门前天暝荷花满，出水游鱼夜戏灯。
大庾乱甫定偕僚友出游近郊诸山 其二
俞明震（清代）

背日山常暗，惊风叶乱飞。哀时甘泯泯，望远独依依。

乱定群情见，天空一鸟归。忍将垂老泪，长此送斜晖。
梅花集句 其五
郭豫亨（元代）

踏破溪边一径苔，与寻陈迹久徘徊。云漫陇树魂应断，风静寒塘花正开。

只恐好枝为雪压，留看瘦影上窗来。花前独立无人会，谩使诗肠日九回。
太庙瑞芝颂
王炎（宋代）

宋绍天命，列圣重光。
丕绪舄奕，施于无疆。
少海日升，庆元五祀。
渊默面南，格于天地。
于穆清庙，玉芝呈瑞。
蔓蔓其华，丽于丹楹。
匪根斯殖，匪葩斯荣。
和气融液，不春而生。
其瑞维何，祖宗感喜。
神孙致孝，孺慕无已。
有开必先，产祥隤祉。
其孝维何，神明可通。
问安寝门，四辅翼从。
洗爵为寿，雍雍在宫。
莫大之庆，朝野攸同。
赉尔高年，曰予锡类。
颁爵辅臣，曰汝予助。
三宫岂乐，万姓歌舞。
维我高庙，中兴集勋。
神器所传，艺祖之孙。
重华之断，寿康之仁。
凝神冲漠，不俟倦勤。
群黎属望，天启元子。
四圣揖逊，千古颛美。
主鬯匪易，秉心肃庄。
以奉重闱，媚于慈皇。
崇德尚贤，心膂股肱。
尽摈浮伪，慈皇是承。
酬酢万微，未明当依。
不蔽不疑，慈皇是以。
民附于仁，天鉴厥诚。
对越在上，祖宗之灵。
贶以瑞物，胙其德馨。
昔在绍兴，芝尝再茁。
仁皇英皇，二祖之室。
曾孙笃之，克肖其德。
受是珍符，宠绥四国。
曷以祝之，万寿无极。
又曷申之，子孙千亿。
有德有瑞，隐显合符。
自今以始，史将娄书。
皇德日新。
寄安公石黄门二首 其二
郑善夫（明代）

草玄亭下浣花溪，载酒看花随杖藜。青春不断黄牛峡，日日思君猿狖啼。
和徐健庵宫赞喜吴汉槎入关之作
王士祯（清代）

丁零绝塞鬓毛斑，雪窖招魂再入关。万古穷荒生马角，几人乐入唱刀环？

天边魑魅愁迁客，江上莼鲈话故山。太息梅村今宿草，不留老眼待君还。
田舍
文同（宋代）

园林晓气清，篱巷夕阳明。
石窦闻寒碓，烟坡见晚耕。
豚蹄供祷赛，龟壳问阴晴。
欲识丰年乐，一村鸡犬声。
迪志诗
傅毅（两汉）

咨尔庶士，迨时斯勖。日月逾迈，岂云旋复。哀我经营，膂力靡及。

在兹弱冠，靡所树立。于赫我祖，显于殷国。贰迹阿衡，克光其则。

武丁兴商，伊宗皇士。爰作股肱，万邦是纪。奕世载德，迄我显考。

保膺淑懿，缵修其道。汉之中叶，俊乂式序。秩彼殷宗，光此勋绪。

伊余小子，秽陋靡逮。惧我世烈，自兹以坠。谁能革浊，清我濯溉。

谁能昭暗，启我童昧。先人有训，我讯我诰。训我嘉务，诲我博学。

爰率朋友，寻此旧则。契阔夙夜，庶不懈忒。秩秩大猷，纪纲庶式。

匪勤匪昭，匪壹匪测。农夫不怠，越有黍稷。谁能云作，考之居息。

二事败叶，多疾我力。如彼遵衢，则罔所极。二志靡成，聿劳我心。

如彼兼听，则溷于音。于戏君子，无恒自逸。徂年如流，鲜兹暇日。

行迈屡税，胡能有迄。密勿朝夕，聿同始卒。
题苏李泣别图二首 其二
戴表元（宋代）

沙云如雪雪如尘，握手相看语语真。多少世间无泪面，一生错笑陇西人。
和梁守钱诸贡士
林季仲（宋代）

右文逢圣代，首善自神京。
延及吴中士。威称洛下英。
我邦虽僻陋，此学号专精。
耆旧风流在，山川气象新。
元侯来作牧，后进頼提衡。
有美僖公颂，谁高蜀守名。
能书偕计吏，燕豆列宾荣。
万里云霄路，抟风看去程。
酬张子俊中书惠画
杨士奇（明代）

不尽平生山水兴，劳君健笔写清幽。流云欲送千峰雨，飞瀑深涵五月秋。

玉笋匡庐浑在目，天台秦望亦忘忧。白头经济曾何补，只好投簪约共游。
和屯田陈丈寄唐休次韵
李覯（宋代）

白屋从来未有官，一名须作佛名看。
彦伦北谷重归去，安石东山足旧欢。
常调几时趋凤阙，湛恩唯待立鸡竿。
胸中况是多奇蕴，自比阳春退苦寒。
寄同州田长史
王建（唐代）

除听好语耳常聋，不见诗人眼底空。

莫怪出城为长史，总缘山在白云中。
梁溪
吴峻（清代）

净绿不可唾，萍开插远峰。湿烟多演漾，水鸟亦从容。

落日无人钓，寒村有夜舂。昔贤于此隐，溪上问遗踪。
闻笛
陈蒙（宋代）

落尽梅花雪满庭，故园杨柳梦中青。
羌儿马上传来曲，今夜关山月里听。
自尤
苏洵（宋代）

五月之旦兹何辰，有女强死无由伸。
嗟予为父亦不武，使汝孤由埋冤魂。
死生寿夭固无定，我岂以此辄怨人。
当时此事最惊众，行道闻者皆醉辛。
余家世世本好学，生女不独治组{左纟右川}。
读书未省事华饰，下笔亹亹能属文，
家贫不敢嫁豪贵，恐彼非彼难为亲。
汝母之兄汝叔舅。求以厥子来结姻。
乡人婚嫁重母族，虽我不肯将安云。
生年十六亦已嫁，日负忧责五欢欣。
归宁见我悲且泣，告我家事不可陈。
舅姑叔妹不知道，弃礼自快纷如云。
人多我寡势不胜，祗欲强学非天真。
昨朝告以此太甚，捩耳不听生怒嗔。
余言如此非乃事，为妇何不善一身。
嗟哉尔夫任此责，可奈狂狠如痴麏。
忠臣汝不见洩治，谏死世不非陈君。
谁知余言果不妄，明年会汝初生孙。
一朝有疾莫肯视，此意岂尚求尔存。
忧惶百计独汝母，复有汝父惊且奔。
此时汝舅拥爱妾，呼卢握槊如隔邻。
狂言发病若有怪，里有老妇能降神。
呼来问讯岂得已，汝舅责我学不纯。
急难造次不可动，坚坐有类天王尊。
导其女妻使为孽，就病索汝襦与裙。
衣之出看又汝告，谬为与汝增殷勤。
多多扰乱莫胜记，咎汝不肯同其尘。
经旬乳药渐有喜，移病余告未绝根。
喉中喘息气才属，日使勉强飡肥珍。
舅姑不许再生活，巧计窃发何不仁。
婴儿盈尺未能语，忽然夺去词纷纷。
传言姑怒不归觐，急抱疾走何暇询。
病中忧恐莫能测，起坐无语涕满巾。
须臾病作状如故，三日不救谁缘因。
此惟汝甥汝儿妇，何用负汝漫无恩。
嗟余生女苟不义，虽汝手刃吾何言。
俨然正直好礼让，才敏明辩超无伦。
正应以此获尤谴，汝可以手心自扪。
此虽法律所无奈，尚可仰首披苍旻。
天高鬼神不可信，后世有耳犹或闻。
只今闻者已不服，恨我无勇不复冤。
惟余故人不责汝，问我此事久叹呻。
惨然谓我子无恨，此罪在子何尤人。
虎跑牛触不足怪，当自为计免见吞。
深居高堂闭重键，牛虎岂解逾墙坦。
登山入泽不自爱，安可侥倖遭骐驎。
明珠美玉本无价，弃置沟上多缁磷。
置这失地自当尔，既尔何咎荆与榛。
嗟哉此事余有罪。当使天下重结婚。
惜猫怨
蓝仁（明代）

山人养猫俊而小，畏渴怜饥惜于宝。一鸣四壁鼠穴空，卧向花于攫飞鸟。

邻家畜犬老更狂，狭路相逢力不当。吁嗟猫死难再得，恶物居然年命长。
借琴
耶律楚材（元代）

龙冈居士本知音，参透渊明得趣心。暂借桐君休吝惜，玉泉习气未忘琴。
宫词
张公庠（宋代）

欲下金阶翦牡丹，夜来风士怯轻寒。
腰如束素天然细，不为伤春带自宽。
拟古
李泳（宋代）

鲜鲜歌者衣，扎扎机中练。
美人富千绮，寒女无一线。
古风日以远，薄俗日以变。
悲哉扊扅歌，女子羞自衒。
男儿乖持操，蹙踖叹贫贱。
朝汉台
赵介（明代）

叠嶂淩云势欲颓，赵王曾此筑高台。关河北望秦京在，冠冕南通汉使回。

水绕仙城馀古木，山迎辇路总荒苔。霸图王业今何在，回首咸阳几劫灰。
水调歌头·买得一航月
杨炎正（宋代）

买得一航月，醉卧出长安。平堤千里过尽，杨柳绿阴间。依约晓莺啼处，认得南徐风物，客梦恍惊残。重到旧游所，如把画图看。

英雄事，千古意，一凭阑。惜今老矣，无复健笔写江山。天上人间知己，赖有使星郎宿，照映比尘寰。准拟五湖去，为乞钓鱼竿。
挽向军门荣 其一
蔡寿祺（清代）

将星一夜堕江东，耿耿元精返太空。小丑孙恩仍负险，将军向宠竟无功。

纵横雾气愁难扫，呜咽涛声恨不穷。两浙三吴失屏障，万家涕泪洒秋风。
大田山居
史诏（宋代）

斗酒藏春瓮，开轩有客迎。烹鲜供母箸，督仆佐春耕。

园果霜前熟，山禽雨后鸣。市朝风味好，输我一般清。
经漓水寄张羽王
欧大任（明代）

史禄渠通上舳舻，极天秋色入平芜。思莼不见张公子，颂橘谁如屈大夫。

烟札迢迢凭海雁，风旗袅袅傍江乌。漓波千里怀人梦，一夜苍梧片月孤。
追和东坡雪诗
胡铨（宋代）

为瑞应便种麦鸦，余光犹得映书车。
也知一腊要三白，故作六霙先百花。
授简才悭惭赋客，披蓑句好忆渔家。
拟酤斗酒听琴操，三百青铜落画叉。
送黄若虚下第归湖南
韩驹（宋代）

时人会傍高门走，独肯来游翰墨场。已有哲兄如叔度，定知吾子胜文强。

长淮白浪摇春枕，故国青山接夜航。乞得功名归遗母，未应深羡绿衣郎。
【中吕】齐天乐过红衫儿_隐居
张可久（元代）

隐居
潜身且入无何，醉里乾坤大。蹉跎，和，邻友相合。就山家酒嫩鱼活，当歌，百无拘逍遥，千自在快活。日日朝朝，落落跎跎。酒瓮边行，花丛里过，沉醉后由他。
今日红尘在，明日青春过。枉张罗，枉张罗，世事都参破。饮金波，饮金波，一任傍人笑我。
寄伯兄
王安石（宋代）

身留海上去何时，只看春鸿北向飞。
安得先生同一饮，蕨芽香嫩鯻鱼肥。
毛安芳挽歌
顾姒（清代）

忆昔当春时，寿君惭不文。未几闻君丧，奄忽如流云。

流云过眼空悲怨，大火西流时倏变。玉楼金屋网蟏蛸，西风叶落空深院。

凄凉宝瑟掩馀音，惨淡菱花冷钗钿。尚忆当年对镜人，镜中鸾死悲娇面。

织锦诗成那得闻，墨池寒浸琉璃片。不知何处吊君魂，草白磷青望中见。
顺昌道中
蓝智（明代）

蓐食鸣鸡晓，空山啼鸟春。
远钟何处寺，残月独行人。
书剑嗟黄发，江湖起战尘。
南游未得意，北望正伤神。
与禅人
释了演（宋代）

家山有路应须到，到得家山未是归。
拈转杖头俱划断，好看午夜太阳辉。
舂歌
戚夫人（两汉）

子为王，母为虏。
终日舂薄暮，常与死为伍。
相离三千里，当谁使告女。
空斋
吴惟信（宋代）

空斋日日清吟过，溪上梅开也不知。坐久正愁炉火冷，北风吹折蠹杉枝。
祠禄满不敢复请作口号
陆游（宋代）

今年高谢武夷君，饭豆羹藜亦所欣。
参透庄生齐物论，扫空韩子送穷文。
心如脱阱奔林鹿，迹似还山不雨云。
犹幸此身强健在，乡邻争看布襦裙。
京师为东安斗场二寺僧语
佚名（隋代）

斗场禅师窟，东安谈义林。
次韵阎判官除夜
李覯（宋代）

密雪穿窗入，孤灯向壁光。
老来人不觉，梦继酒犹香。
世事休思虑，年华任短长。
朽株难长育，空此见春阳。
隐居
耕吴（宋代）

得失两忘机，何心问是非。难求斩马剑，且守钓鱼矶。

鹤瘦添新料，儿寒补旧衣。诗成兴飘逸，天外片云飞。
五君咏·阮咸
颜延之（宋代）

仲容青云器，实禀生民秀。
达音何用深，识微在金奏。
郭奕已心醉，山公非虚觏。
屡荐不入官，一麾乃出守。
赏心亭
姜仲谦（宋代）

楼外青山刮眼明，轩窗当暑更风清。地分南北开天险，江泛东风几客程。

四者难并同盏斝，一之已甚厌戈兵。最怜夜夜秦淮月，相伴依然似友生。
芙蓉楼送辛渐
王昌龄（唐代）

寒雨连江夜入吴，平明送客楚山孤。
洛阳亲友如相问，一片冰心在玉壶。
和邓帅参追和东坡雪韵
陈元晋（宋代）

破寒有喜报晨鸦，忽送诗筒雪赋车。
占岁便同天雨粟，宽忧解遣笔生花。
琼枝夸丽羞陈苑，玉树争妍比谢家。
腊白呈春已动，扶又霁影晓相叉。
忆秦娥·正月初六日夜月
朱淑真（宋代）

弯弯曲，新年新月钩寒玉。钩寒玉，凤鞋儿小，翠眉儿蹙。
闹蛾雪柳添妆束，烛龙火树争驰逐。争驰逐，元宵三五，不如初六。
花林驿
钟骏声（清代）

古驿无人出，空江拨棹行。崖喷双瀑健，云放一峰晴。

秋思真如水，邮签不计程。问谁于此住，羡尔乐躬耕。
皆山夜起 其一
赵文（宋代）

上田下田水哓哓，南岭北岭虫啁啁。如此月明谁管领，可怜满壁海棠梢。
弹琴峡
陈孚（元代）

月作金徽风作弦，清声岂待指中传。伯牙别有高山调，写在疏松乱石边。
李公麟阳关图二绝
苏辙（宋代）

百年摩诘阳关语。
三叠嘉荣意外声。
谁遣伯时开缟素，萧条边思坐中生。
西山阳关万里行，弯弓走马自忘生。
不堪未别一杯酒，长听佳人泣渭城。
高阳台·傅沅叔属题其聘室聂稚梅女士诗扇遗墨
夏孙桐（清代）

玉镜留盟，蕊珠证果，彩鸾一纸人间。攀桂仙郎，艳称璧合良缘。

娲皇莫补情天缺，望银河、风引舟还。护遗芬、宝扇徵题，故剑同看。

黄门老去犹追感，诵凄清诔笔，永眷钗钿。慧业三生，外家曾溯渊源。

粲花诗句簪花字，付燃脂、集里流传。丽金箱、片羽光芒，增色彤编。
题张叔平红崖碑后
司炳煃（清代）

张君好游复好奇，逍遥不受名利羁。东行泰岱西咸池，凌跨三湘吊九嶷。

茧足不遗蛮与夷，直到吾黔罗甸之边陲。红崖山石如猊狮，红崖文字如龙夔。

缩本、赝木相离支，怀古徒兴三代悲。何君不畏艰与危，何君不惮熊与罴。

崖悬万仞身悬丝，阴气肃肃砭人肌。扪萝擗虺右手胝，摹拓岂任庸奴为。

风神号怒山神私，忽跃忽叫交奔驰。夺其所宝心怨咨，旁人亦道君是痴。

谓以性命博文辞，君方惊定神怡怡。大呼武侯报以诗，诗所难写记补之。

柳公、谢公笔淋漓，仿佛如见磨砻断壁挥毫时。此图二丈如披帷，张之老屋气漫弥。

毒龙猛兽相撑持，金仙蛮鬼杂怒嬉。日轮月殿云垂围，大圈小圈光陆离。

云黄海黑风凄其，长画短画盘蛟螭。阴阳万象供炉锤，观者揖君相叫噫。

或疑或喜或眦睢，口量手揣心是非。谓是好古邹君叔绩不及知，可怜甘受世人欺。

吁嗟乎，可怜甘爱世人欺，岂独石鼓铭文岣嵝碑。
再用子虚韵和呈骏发次颜 其一
沈与求（宋代）

灯市烧春接郡楼，岁丰人乐事遨游。繁弦急管方连夕，痛饮高谈自一流。

短帽纵堪陪胜赏，长檠那解照牢愁。归来卧对西窗月，独想清光烛电眸。
满庭芳 中元节途次蒙阴追悼亡女
陈维崧（清代）

庾氏苟娘，左家娇女，慰情谁道非男。铭椒颂菊，略涉也粗谙。

每岁因爷作客，恒归伴、阿母香奁。天涯信，灯花蟢子，频向紫姑占。

江淹。何限恨，半生婚嫁，怨极愁添。只今朝五岳，敢诩幽探。

惆怅中元令节，家山事、梵呗庄严。蒙阴畔，两行红泪，寄不到江南。
黄陵题咏三首
史正志（宋代）

玉驭苍梧去不还，泪痕洒竹尚斑斑。
空传朱瑟流幽怨，谩许明珠解佩还。
偈
释如哲（宋代）

瑞岩和唤主人公，突出须弥最上峰。
大地掀翻无觅处，笙歌一曲画楼中。
送蕴欢禅者西上
释重显（宋代）

金阙路曾遥，行行直开泰。石房云未闲，杳杳若相待。

高踪逾履冰，何人不倾盖。早晚承帝恩，再卜林泉会。
和志宏见示亭字韵
李纲（宋代）

今日苦不乐，驾言适林坰。散策寻远寺，披襟坐虚亭。

云木上窈窕，涧泉泄清泠。千山自岑寂，一目皆葱青。

嗟我得数子，不复叹飘零。扫虑味禅悦，茹蔬谢荤腥。

时为亭上游，散发缓我形。騄骥行振足，倦鸟思归翎。

何当返梁溪，教子名添丁。林泉益自得，华发从星星。
题管敬伯读雪山房图
曾国荃（清代）

悬车方息影，朅来游洛下。俊才接翩翾，故交盖云寡。

管君绳祖武，无忝名世者。哲弟陆士龙，契我同一冶。

芝兰堪竞爽，相期迈高雅。踔跞文翰场，嗜古搜片瓦。

每蓄匡时略，驰驱逐戎马。披览读雪图，韵事尤挥洒。

述旧潘安仁，寻幽孟东野。夙哦《韫山集》，元音鸣九夏。

遗宅剩京华，往迹留骚社。画册毁兵燹，枨触谈镫灺。

迁流数十年，硬黄幸重写。深云翳树根，清湍激春泻。

蘧庐念民物，抗怀追董贾。蕴真惬所遇，自得何外假。

敲诗剪银烛，看剑引琼斝。狂澜际砥平，共祝承大嘏。
舟离和州别史君
张炜（宋代）

眷客留连久，分攜各惘情。
艣摇江水碧，城凸晓烟明。
衣薄寒先觉，心平浪不惊。
钟山青在睫，归兴逐云生。
泛江
郭祥正（宋代）

士有以处兮，无亩以耕。眷馀绪之尚抽兮，慨慈亲以迟荣。

徐虚缩瑟以内习兮，予实愧乎先民之心。惚恍恻怆其不得已兮，被命于九江之浔。

戴皇天之休兮，廪足以饱。度白日之难兮，谁察予情。

汹汹兮北风，怒浪兮滔天。抚慈膝兮出门，泪涟洏兮就船。

事将有责兮，死岂予之所畏。盖忠未足以尽报兮，孝未克以自信。

惟行止之坎坎兮，适简罪以冀生。度白日之难兮，谁察予情。

蛟齧齿兮岸摧，蜃矫首兮渡分。妖鳞怪鬣曾莫识其名兮，怒谺牙以相瞩。

数将倾而还复兮，予委命乎上灵。幸生全而就泊兮，夜风止而月吐。

旷上下之澄澈兮，适纵观乎琉璃之府。北斗扬光兮，百怪潜伏。

岸芷露翠兮，汀兰放芬。起予思之无穷兮，既局影以自慰，又苦辞以招魂。

辞曰：始凶终吉，魂兮归来，奚往而失。
示众
释清远（宋代）

求心心未谛，等人人不来。岩花晓来雨，寂寞为谁开。
和郑谷郎中看棋
齐己（唐代）

个是仙家事，何人合用心。几时终一局，万木老千岑。

有路如飞出，无机似陆沈。樵夫可能解，也此废光阴。
灯花
刘敞（宋代）

火中有芝，殊干连叶。顷刻三秀，烂其煜煜。孰为而生，孰为而滋。

既富且寿，君子正之。
芦雁 其一
刘璟（明代）

鸿雁飞时塞草秋，风沙飒飒使人愁。因君为报江南信，苏武天山雪满头。